
ETXERAT-EN BATZAR NAZIONALARI AGURRA 

Agur eta besarkada beroa Batzar Nazionaleko partaide guztioi! Gure maitasuna 
helarazten dizuegu presoon eskubideen aide ezin duinago lanean jo eta ke ari zareten 
guztioi! 

Garai zaila bizi dugu, korapilotsua. Gure Herriak askatasunaren aldeko hautua 
aspaldi egina du. Hautu politiko horrek ondorio emankorrak bezain gogorrak ekarri 
dizkigu denori. Norabidea berritu dugun honetan, aukera berriak ireki ditugu, baina 
bidea koskaz beterik dugu. Lehen zaila zen eta aurrerantzean ez da errazagoa izango. 

Gobernu espainol eta frantsesak, aukera horiek zapuzteko indar guztia jartzen 
ari dira. Ezer mugituko ez dutelakoan, etsipena zabaldu nahi dute euskal jendartean. 
Espetxeetan eta lanean buru belarri zabiltzatenon artean ere. Presoak baliatu nahi 
gaituzte prozesu politikoa zingiratzeko. Horregatik azpimarratzen dugu, gure egoeraren 
hobekuntza baino jokoan dagoena prozesu politikoaren bideragarritasuna dela. Ez 
galdu adorea, bideari eutsi behar zaio eta! 

Zorionez Herriak bizirik jarraitzen du. Ekimen ugariren artean berriz ere 
mobilizazio erraldoiarekin berretsi du presoen egoera lehentasunez konpontzeko auzia 
dela. Zorionak, egindako lanagatik eta izandako arrakastagatik ! biba zuek ! 

EPPK-k posizio politikoa gaurkotu du, Gernikako akordioa izenpetzetik prozesu 
politikoan sakonduz. Barne zein kanpo antolakuntza, zuzendaritza eta 
mintzakidetzarekin sendotuz. Bitartekariekin, eragile sozial eta politikoekiko 
hartuemanak berreskuratuz. Bere ekimenekin eztabaida politikoan kokatu eta besteak 
mugiaraziz. Jendarte eta eragileekin batera, beste borroken artean Josu kidea 
etxeratzea lortuz. Muturreko neurrien aurrean irmo eta prozesua sustatzeko urratsak 
ematen. 

Berehalako erronka hor dugu begien aurrean. Herriz herri, konpromisoak 
biderkatuz, jendarte zabala astinduz, agintari espainol nola frantsesak mugiaraztea. 
Espetxe politika jasangaitza bilakatu behar diegu. Sakabanaketarekin behingoz 
amaitzea lehentasun politikoa da : Euskal Herrian biltzeak aukera eta baldintza berriak 
sortuko ditu urrats berrietarako. Hor jarri behar dugu indar guztia. Aitzakiarik ez dute 
sakabanaketa mantentzeko, ez politiko ez legalik ere. Senide eta lagunok, gaur, 
iraganeko beste une garrantzitsu askotan bezala Etxeratek berebiziko papera du. 
Presioa gorena eragin behar zaie urratsik eman nahi ez duten indar eta agintariei. 
Apostuan sinetsi behar dugu eta epe motzean lortzera jo ! Jendartearen hitzaren 
indarra dugu bidelagun. 



Salbuespen egoera eta neurri oro indargabetu behar dute. Martxoaren 20an 
zigorrak luzatzeko doktrinaren auzi berria dator. Inflexio puntu berria krudelki bahiturik 
ditugun kideen kaleratzea behartzeko. Gogor egin behar dugu guztiak kaleratu arte ! 

Barau eguna egin dugu abenduan sakabanaketa amaitu eta Euskal 
Herriratzeko. Komunikazio greba Bilbon izateko. Dinamika berritu eta iraunkorra abiatu 
dugu doktrinapeko kideak kaleratu eta guztiak Euskal Herriratzeko, 3. eta azken 
ostiraletan ekimenak burutuz. 

Oinarriok jauzi berrietarako baldintzetan kokatzen gaitu. Herriarekin, eragile 
sozial, politiko eta instituzionalekin batera, zuekin senide eta lagunak eskuz esku, 
urrats erabakiorrak emateko garaian gaude. Gure indarra gainerako herritarrenari 
erantsi nahi diogulako. Helburua Euskal Herri librean aske bizitzea dugulako. 
Borrokatzeagatik espetxeratu gaituzte eta borrokatzen segitzen dugu, militante politiko 
eta herritar gisa Herriaren eraikuntzan parte hartu nahi dugulako. 

Zuek kanpotik eta guk barrutik, LORTUKO DUGU!! 

Euskal Presoak, Euskal Herrira ORAIN! 
Amnistia eta autodeterminazioa! 

EPPK 

